રાલેગણ સિદ્ધિએ લોકપાલ આંદોલન ચલાવનારા કર્મશીલ અન્ના હઝારેની જન્મભૂમિ છે. ૧૯૬૫માં આર્મિની નોકરી છોડીને તેઓ પોતાના ગામ પાછા ફર્યા ત્યારે તેમણે જોયું કે ગામની પ્રગતિ નહીં થવાનું એક માત્ર કારણ પાણીની અછત છે. આથી તેમણે જળસંગ્રહ માટે નાના ચેકડેમ, વૃક્ષારોપણ પર વિશેષ ધ્યાન આપ્યું હતું. તેમણે ચોટીથી ઘાટી સુધીના સૂત્ર હેઠળ જન આંદોલન ચલાવ્યું જેનો હેતુ વરસાદના વેડફાતા પાણીને જમીનમાં ઉતારવાનો હતો. અન્નાએ સૌ પ્રથમ ગામલોકોને વિશ્ર્વાસમાં લઈને સંગઠિત કરવા માટે ગામના એક જૂના મંદિરનું સમારકામ કરાવીને ફાળો એકત્ર કર્યો હતો. વર્ષો પછી પ્રથમ વાર ગામના લોકો આટલી મોટી સંખ્યામાં એકત્ર થયા હતા. આ પ્રસંગને નિમિત્ત બનાવીને અન્નાએ જાગ્રૃત લોકોની મોટી ટીમ બનાવી હતી. અન્નાએ અનુભવ્યું કે બધાની પીડા એક સરખી છે. દરેકને પોતાના ગામ માટે કશુંક કરવું છે માત્ર માર્ગદર્શન અને લિડરશીપની જરૂર છે. જ્યારે સારા લોકો એકઠા થઈને પરિણામ બતાવે ત્યારે વિરોધ કરતા લોકો પણ ઠંડા પડીને તેમાં જોડાઈ જાય છે. અન્નાએ તરૂણ મંડલ તૈયાર કર્યું જે હંમેશા ગ્રામવિકાસનાં કામોમાં શ્રમદાન કરવા તૈયાર રહેતું હતું. જો કે ફૌજી અન્નાના ધ્યાનમાં આવ્યું કે શરાબના વ્યસનના કારણે યુવાનો કમજોર લાગતા હતા. આથી તેમણે ગામમાં દારૂ પીવા વેચવા અને ગાળવા પર પ્રતિબંધ મૂકવાની દરખાસ્ત કરી હતી. તેનો કેટલાક લોકો દ્વારા વિરોધ થયો પરંતુ છેવટે લોકોના સહયોગથી ગામને વ્યસનમુક્ત બનાવ્યું હતું. ગામલોકોએ માત્ર સરકારી યોજનાની મદદ જ નહીં જાતમહેનત જિંદાબાદ કહેવતને ચરિતાર્થ કરીને પરિણામ મેળવ્યું છે. ગામના ઊંચાણવાળા વિસ્તારમાં નાના મોટા ૩ લાખથી પણ વધુ વૃક્ષો ઉછેરવામાં આવ્યાં છે.